**AZƏRBAYCAN RESPUBLİKASI TƏHSİL NAZİRLİYİ**

**SUMQAYIT DÖVLƏT UNİVERSİTETİ**

***Əlyazması hüququnda***

**SOVET DÖVRÜ AZƏRBAYCAN ƏDƏBİYYATINDA**

**MƏTNALTI YAZIÇI MANERASI**

**(Rəsul Rza və Bəxtiyar Vahabzadənin yaradıcılığı əsasında)**

İxtisas: 5716.01 – Azərbaycan ədəbiyyatı

Elm sahəsi: Filologiya

İddiaçı: : **Gözəl Azər qızı Bayramova**

**Filologiya üzrə fəlsəfə doktoru elmi dərəcəsi almaq üçün**

**təqdim edilmiş dissertasiyanın**

**AVTOREFERATI**

**SUMQAYIT – 2021**

Dissertasiya işi Sumqayıt Dövlət Univeristetinin Azərbaycan və xarici ölkələr ədəbiyyatı kafedrasında yerinə yetirilmişdir.

|  |  |
| --- | --- |
| Elmi rəhbər: | filologiya üzrə elmlər doktoru, professor  **Məhərrəm Paşa oğlu Qasımlı** |
| Rəsmi opponentlər: | 1. |
|  | 2 |
|  | 3. |

Azərbaycan Respublikasının Prezidenti yanında Ali Attestasiya Komissiyasının Sumqayıt Dövlət Universitetinin

nəzdində fəaliyyət göstərən FD 2.24 Dissertasiya şurası

|  |  |
| --- | --- |
| Dissertasiya şurasının sədri: | filologiya üzrə elmlər doktoru, professor  **Ramazan Salam oğlu Məmmədov** |
| Dissertasiya şurasının katibi: | filologiya üzrə fəlsəfə doktoru  **Böyükxanım İbrahim qızı Eminli** |
| Elmi seminarın sədri: | filologiya üzrə elmlər doktoru, professor  **Nigar Vəliş qızı İsgəndərova** |

**GİRİŞ**

**Mövzunun aktuallığı və işlənmə dərəcəsi.** Ədəbi-bədii təcrübədə əsas fikrin və ideyanın bir­­­başa və müstəqim şəkildə ifadəsi ilə yanaşı, onun müəyyən müəm­ma­larla, gizlin və bəzi hallarda hissolunmaz şəkildə çatdırılması üsulunun böyük ya­ra­­dıcılıq ənənələri mövcuddur. Belə özünüifadə üsulunun çox vaxt elmi-nəzəri ədəbiyyatlarda Ezop dili adlan­dır­ılması bu mənada təsadüfi deyil. Şübhəsiz ki, əsil həqiqətin və gerçəkliyin özünəməxsus şəkildə çatdırılma­sında bir üsul və vasitə onu gerçəkləşdirən amillər həmişə cəmiyyət həyatı ilə, üsul-idarələrlə, hakim təbəqələrlə sıx bağlı şəkildə meydana gəlmiş, bu həm də sənət­karı təzyiq və təqiblərdən yaxa qurtarmaq məqsədi güd­müş­dür. Bu­nun­la belə, mətnaltı yazıçı manerası həm də böyük bir sənət­kar­lıq məsələsi kimi mühüm önəm daşımış, düşünülmüş sətiraltı və mətn­altı işarələr, ey­hamlar və rəmzlər vasitəsilə əsil həqiqətin üzə çıxarılma­sında mühüm rol oynamaq funksiyasını yerinə yetirmişdir.

Sətiraltı məna (və məna çalarları) ilə mətnaltı yazıçı ma­nerası arasında bərabərlik işarəsi qoymaq bir qədər özünü doğrult­mur. Bu­­ra­da müəyyən fərqli xüsusiyyətlər də nəzərə çarpır. Əslində sətiraltı adın­dan da göründüyü kimi, kiçik bir cümlə və ya poetik ifadə miqya­sındakı təfərrüatları əks elətdirirsə, mətnaltı yazıçı manerası daha böyük mət­ləbləri bir neçə sintaktik vahidin toplum ha­lın­da məntiqi baxımdan birliyini özün­də ehtiva edir.

Sovet İttifaqının mövcud olduğu yetmiş ildәn artıq bir dövr ərzində ayrı-ayrı xalqların və milli azlıqların öz müqəddəratını təyin edilməsinə qo­yulan süni maneələr qabaqcıl fikirli sənətkarların ciddi narazılığına səbəb olmuş, onlar öz etiraz səslərini məhz sətiraltı məna çalarları və bütünlükdə, mətnaltı yazıçı manerası vasitəsilə ifadə etməyə ça­lış­mışlar.

Azərbaycan şeirində onun ən yaxşı nümunələri daha çox xalq şair­ləri Rəsul Rzanın və Bəxtiyar Vahabzadənin poetik irsində özünü nü­ma­­yiş et­dir­­­məsi heç də təsadüfi xarakter daşımır. Bəlli olduğu kimi, xalq taleyi, ic­ti­­mai-sosial, mənəvi-əxlaqi problemlər hər iki sənətkarın yaradıcılığında özü­­nə­məxsus mövqeyə malikdir.

Tədqiqatda mövzunun aktuallığını şərtləndirən başlıca müddəalar daha artıq səviyyədə bu iki sənətkarın yaradıcılığı fonunda nəzərdən keçirilərək ümu­miləşdirilir, aparılan təhlil və yanaşmalar konkret fakt­lara istinadən aparılır.

Mətnaltı yazıçı manerası haqqında xüsu­si bir monoqrafik araşdırmanın əlimizdə olmaması müəyyən çətinlik­lər ya­rat­sa da, ayrı-ayrı sənətkarların poetik irsində bu özünümüdafiə üsulu­nun bir sıra məziyyətləri barədə müəyyən fikir və qənaətlər irəli sürül­müş və bu cəhdlər mövzu barədə az-çox bilgi və təsəvvürlərin forma­laşmasına zəmin hazırlamışdır. Bu baxımdan akademiklərdən Məmməd Arifin, Məmməd Cəfərin, Mirzə İbrahimovun, Bəkir Nəbi­yevin, Nizami Cəfə­rovun, AMEA-nın müxbir üzvü Yaşar Qarayevin, pro­fes­sor­lardan Əkbər Ağayevin, Gülrux Əlibəyovanın, Cəlal Abdul­layevin, Qulu Xəlilovun, Məsud Əlioğlunun, Şamil Salmanovun, İfrat Əliye­vanın, türkiyəli ədəbiyyatşünas və tədqiqatçılarından Əli Ya­vuz Akpınarın, Dursun Yıldırımın, Fatih Bağçaoğlunun, Hüs­niy­yə Mayadağlının, Qırğızıstanın xalq yazıçısı, akademik Çingiz Ayt­matovun, rus şairlərindən Yevgeni Yevtuşen­konun. Yeqor İsayevin, tər­cüməçi Rimma Kazakovanın məqalələrində, ayrı-ayrılıqda və müş­­­tərək qələmə alınan monoqrafiyalarda qaldırılan və elmi həllinə cəhd göstərilən problem məsələlərə müəyyən dərəcədə münasibət bil­diril­mişdir.

Şübhəsiz ki, Sovet quruluşunun süqutu heç də mətnaltı yazıçı ma­ne­ra­sının ədəbi dövriyyədən çıxarılmasının təminatı kimi dərk edilib qav­ra­nıla bilməz. O çağdaş mərhələnin ədəbi düşüncəsində öz fəal iştirakını qoru­yub saxlayan bir sənətkarlıq məharəti kimi mühüm əhəmiyyət daşımaq­dadır.

**Tədqiqatın obyekti və predmeti.** Tədqiqatın obyektini mətnaltı yazı­çı manerasının əlamət və təzahürlərini özündə əks etdirən ədəbi nümu­nələr və xüsusən xalq şairləri Rəsul Rzanın və Bəxtiyar Vahabza­də­nin ya­ra­dıcılıq irsləri, predmetini isə mətnaltı yazıçı manerası ilə bağlı ayrı-ayrı tədqiq xa­rak­­terli məqalə və araşdırmalar, bu istiqamətdə formalaşan elmi-nəzəri müd­­­dəalar təşkil edir.

**Tədqiqatın məqsəd və vəzifələri.** Dissertasiyanın yazılmasında başlıca məqsəd Sovet dövrü Azərbaycan ədəbiyyatında mətnaltı yazıçı manerasını xalq şairi Rəsul Rza və Bəxtiyar Vahabzadənin yaradıcılığı əsasında araşdırmaq, bu maneranın forma və üsullarını, rəmz və eyhamlar sistemini, təzahür formalarını, sənətkarlıq xüsusiyyətlərini tədqiq edib üzə çıxarmaqdan ibarətdir. Bu məqsədə nail olmaq üçün bir sıra vəzifələrin yerinə yetirilməsi qarşıya qoyulmuşdur:

* Sovetlər Birliyi dönəmində mətnaltı yazıçı manerasından istifadə etməyin tarixi – mədəni səbəblərini aydınlaşdırmaq;
* Bu dövrdə yaşayıb yaratmış milli düşüncəli sənətkarların (Əhməd Cavad, Almas İldırım və b.) sosialist quruluşuna bəslədikləri mənfi münasibətin sosial – fəlsəfi mahiyyətini izah etmək;
* Rəsul Rzanın poeziyasının sətiraltı maneraların xüsusiyyətlərini, forma və üsullarını müəyyənləşdirmək;
* Şairin yaradıcılığında ənənə və novatorluğun mətnaltı yazıçı manerasında rolunu aydınlaşdırmaq;
* Rəsul Rzanın sətiraltı mövqeyini, əsərlərində işlətdiyi rəmz və eyhamların, üstüörtülü söz və ifadələrin poetik – semantik çalarlarını müəyyənləşdirib təhlil etmək;
* Milli birlik, ikiyə parçalanmış Azərbaycanın tarixi taleyi, müstəqillik ideyalarının mətnaltı yazıçı manerası vasitəsilə Bəxtiyar Vahabzadə yaradıcılığında təcəssümünü təhlil etmək;
* Şairin sənətkarlıq qüdrətinin müəyyənləşməsində sətiraltı maneralardan, gizli işarə və poetik üsullardan istifadəsinin özünəməxsus cəhətlərini araşdırmaq.

**Tədqiqat metodları.** Tədqiqat işi Azərbaycan şeirində mətnaltı yazıçı manerasının öyrənilməsini, elmi əsaslarla təsni­fat prinsiplərini müqayisəli-tarixi metod əsasında araşdırmağı bir məq­səd kimi qarşıya qoymuş, tədqiqat zamanı mövcud elmi-nəzəri mate­rial­lardan və milli ədəbiyyatşünaslıq əsərlərindəki ayrı-ayrı fikir və mü­­­­la­hizələrdən yeri düşdükcə geniş şəkildə istifadə olunmuşdur.

**Müdafiəyə çıxarılan əsas müddəalar**

1. Mətnaltı yazıçı manerasını doğuran ictimai-siyasi, sosial-mənəvi problemlər tarixi şəraitin kontekstində nəzərdən keçirilir, bu istiqa­mət­dəki təşəbbüs və cəhdlər barədə əyani təsəvvür yaradılır;
2. Xalq şairi Rəsul Rzanın fəlsəfi mühakimələrlə zəngin poeziyası əsasında mətnaltı yazıçı manerasına xas olan məziyyətlər konkret fakt­lar və nümunələr əsasında müəyyənləşdirilir;
3. Xalq şairi Bəxtiyar Vahabzadənin şeirlərində, epik əsərlərində, mə­­­­nəvi-əxlaqi və tarixi mövzularda qələmə alınan dramaturgiyasında mətnaltı yazıçı manerasından yararlanmaqla müxtəlif xarakterli fikir və ideyaları çat­­dır­­­­maq üsulları barədə dolğun elmi qənaətləri əlavə etmək mümkündür.
4. Sənətkarın əsərlərində cərəyan edən hadisələrin coğrafi məkanının ayrı-ayrı ərazilərə köçürülməsi və əvəz­lən­məsi fonunda ciddi ictimai problemlərə fəal vətəndaş mövqeyindən müna­sibətin bir sıra məqamları üzə çıxarılır.
5. Mətnaltı yazıçı manerasının hər iki sənətkarın yaradıcılığındakı fərq­li mövqeyi və üslubi imkanları müqayisəli şəkildə tədqiqata cəlb edilir;
6. Mətnaltı yazıçı manerasından istifadə həm də bir sənətkarlıq mə­sə­ləsi kimi təhlil və araşdırma predmeti kimi nəzərdən keçirilir.
7. Hər iki sənətkarın yaradıcılığında istifadə olunan işarə və eyhamlar, simvollar və gizli ifadələrin bədii – fəlsəfi semantikası aydınlaşdırılır.

**Tədqiqatın elmi yeniliyi.** Mətnaltı yazıçı manerasının geniş imkan­ları, müəyyən işarə və eyhamlar vasitəsilə haqqında bəhs edilən hadisə və təfər­rüatların mahiyyətinə nüfuz etmək cəhdləri ilə bağlı bir sıra mü­la­hizə və qənaətlər irəli sürülsə də, o indiyədək əsaslı tədqiqat və ayrıca elmi araş­dırma pred­­meti kimi seçilməmişdir. Bu mənada tədqiqat işi ilk belə tə­şəb­büs­lərdən biri hesab oluna bilər.

Tədqiqatın daha geniş təhlil və ümumiləşmələr əsasında aparılma­sına tə­kan verən amillər sırasında cəmiyyət həyatının demokra­tik­ləş­mə­si si­yasi-ideoloji təzyiq və basqılardan müəyyən qədər uzaq olan azad fikir və düşüncə sər­bəst­liyi mütləq şəkildə vurğulanmalıdır. Bu, hazırkı ədəbi prosesə də sira­yət olunan və son dərəcə aktuallıq kəsb edən yaradıcılıq məsələlərindən biridir. Mətn­altı ya­zı­çı manera­sından indiki şəraitdə istifadə olunması da bu mənada istisna təşkil etmir. Belə bir xüsusiyyət həm də problemə daha optimal yanaşmanı və yeni elmi dəyərləndirməni zərurətə çevirir.

**Tədqiqatın nəzəri və praktiki əhəmiyyəti.** Dissertasiya işindən ali mək­təb­lərin filologiya fakültəsinin tələbələri, magistratura pil­lə­sin­də təhsil alanların böyük bir qismi, orta ümumtəhsil məktəblə­rinin Azər­baycan dili və ədəbiyyatı müəllimləri, aidiyyatı üzrə tədqiqatçılar, mətn­altı yazıçı manerası ilə bir yaradıcılıq problemi kimi maraqlananlar fay­­­dalana bilərlər. Tədqiqat işindən universitetlərin filologiya fakültə­sində tədris olu­nan xüsusi kurslarda bir dərs vəsaiti kimi də istifadə olu­­na bilər.

**Aprobasiyası və tətbiqi.** Tədqiqatın nəticələri, əsas yenilikləri müəllifin Azərbaycanda və xarici ölkələrdə Azərbaycan Respublikası Prezidenti yanında Ali Attestasiya Komissiyasının tövsiyə etdiyi jurnallarda, Respublika və beynəlxalq elmi-nəzəri, elmi-praktik konfranslarında çap etdirdiyi 11 məqalə və 2 tezisdə əks olunmuşdur.

**Dissertasiya işinin yerinə yetirildiyi təşkilatın adı.** Dissertasiya işi Sumqayıt Dövlət Universitetinin Azərbaycan və xarici ölkələr ədəbiyyatı kafedrasının elmi-tədqiqat istiqamətlərinə uyğun hazırlanmışdır.

**Dissertasiyanın struktur bölmələrinin ayrılıqda həcmi qeyd olunmaqla dissertasiyanın işarə ilə ümumi həcmi**. Üz qabığı və mündəricat (1359 işarə), giriş (8567 işarə), I fəsil (66199 işarə), II fəsil (58623 işarə), III fəsil (57748 işarə), nəticə (8232 işarə) və ədəbiyyat siyahısı (12911 işarə) üzrə ümumi həcmi 213631 işarədir.

**TƏDQİQATIN ƏSAS MƏZMUNU**

Dissertasiyanın «Giriş» ində problem kimi tədqiq olunan mövzunun aktuallığını müəyyən edən əsas müddəalar əsaslandırılmış, tədqiqatın pred­meti, məqsəd və vəzifələri, nəzəri metodologiyası, öyrənilməsi tarixi, o cümlə­dən nəzəri-təcrübi əhəmiyyəti və aprobasiyası haqqında məlumat verilmişdir. «So­vet dönəmində mətnaltı yazıçı manerasına yönəlmənin ədəbi-tarixi zərurə­ti» adlı birinci fəsil iki bölmədən ibarətdir. Birinci bölmə **«Ədəbi sima­ların sovet rejimindən narazılığını şərtləndirən amillər»** adlanır. Burada sənətkar və cəmiyyət münasibətlərinin ən mühüm və səciyyəvi cəhətləri diqqət önünə çəkilməklə, müxtəlif ictimai-tarixi şərait və dövrlərin, siyasi-ideoloji quru­luşların tələbləri ilə bədii yaradıcılığın əlaqə və münasibətlərini tənzim­ləyən, bir çox hallarda isə ziddiyyət kəsb edən məqamları üzərində təfərrüatlı təhlillər aparılmaqla geniş təsəvvür formalaşdırılır. Aparılan araşdırma və mü­şa­hidələr bir daha göstərir ki, belə bir fikir ayrılığı və qarşıdurmalar erkən orta əsrlərdən başlayaraq sonrakı siyasi-ideoloji cəmiyyət və sistemlərdə də azad yaradıcı tə­fəkkür və düşüncəni, ümumilikdə sənətkarın və yaradıcılıq aləminin azad və müstəqil özünüifadə imkanlarını realizə etməyə müəyyən maneələr yaratmış­dır.

Bir-birindən tamamilə seçilib fərqlənən ayrı-ayrı dövrlərdə və siyasi qu­ru­luşlarda ədəbiyyat və sənətin qarşısında qoyulan belə qadağa və basqıları qədim yunan ədəbiyyatında, o cümlədən mətnaltı yazıçı manerasının yaradıcısı hesab edilən finikiyalı kölə Ezopun (e.ə.VI-V əsrlər) təmsillərindən başlayaraq daha geniş vüsət qazanması heç də təsadüfi hesab olunmamalıdır. Bu mənada bir ədəbi anlayış və terminologiya kimi formalaşan Ezop dili ifadəsi əslində mətnaltı yazıçı manerasının spesifik cəhətlərini bütün tərəfləri ilə özündə əks etdirir: «*Ezop dili - bu ifadə qədim Yunanıstanda öz fikirlərini müstəqim, açıq deyə bilmədiyinə görə məcazi təmsillər yazan finikiyalı kölə Ezopun (e.ə.VI-V əsrlər) adı ilə bağlıdır. Xalqa zidd hansı bir ictimai quruluşda qabaqcıl yazıçı­nın öz əsərini senzuradan və özünü hökumətin təzyiqlərindən qorumaq üçün* *müraciət etdiyi məcazi dil; məcburiyyət nəticəsində qəsdən üstüörtülü, dumanlı şəklə salınmış, işarələr və kinayələrlə dolu ifadə tərzi*».[[1]](#footnote-1)

Bir mühüm cəhəti də xüsusi olaraq qeyd etmək lazımdır ki, fərqli ictimai-siyasi şəraitlərdə Ezop dili anlayışının ehtiva etdiyi xüsusiyyətlər və səciyyəvi cəhətlər öz xarakterinə görə seçimli bir əlamət və keyfiyyətlər qazanmışdır. Heç şübhəsiz ki, burada dil bir özünüifadə vasitəsi kimi əsas götürülsə də, əslində başlıca məram və məqsəd ictimai ədalətsizliyi, cəmiyyət həyatındakı naqislikləri diqqətə çatdırmaqdan ibarətdir.

Mətnaltı yazıçı manerasının işlənilmə mövqeyinin canlı nitq və ünsiyyətdə, kommunikativ münasibətlərdə izlənilməsi belə bir qənaətə gəlməyə əsas verir ki, bu özünüifadə vasitəsindən istifadə edilməsinin tarixi çox qədimlərə gedib çı­xır. Məsələn, «*Bəylə bostan əkənin tağı belində bitər*» [[2]](#footnote-2) paremioloji deyim mətnində adı çə­ki­lən zümrə və təbəqə haqqında ilk baxışda hər hansı bir mənfi rəy və təəssüratın yaradılmasını iddia etmək çətindir. Ancaq maraq doğuran bir mə­qam ondan ibarətdir ki, adresanta edilən işarələr burada onunla əlaqə­dar olan digər şəxsin üzərinə köçürülməsi heç də diqqətdən qaçmır. Az qala mətn­də günahkar bəy zümrəsinin təmsilçisi olan şəxs yox, onunla işləyən, işbirli­yində olanın özü ironiya ilə ittiham edilir ki, bu da əslində əks tərəfin özünə ünvan­lanan eyib və nöqsanlara diqqəti yönəltmək məqsədi daşıyır.

Belə bir münasibət erkən orta əsrlərdə də, daha sonrakı siyasi-ideoloji cəmiyyət və sistemlərdə müəyyən istisnalarla davam edən eyni və oxşar basqı və təzyiqlər yaradıcı bədii təfəkkürü sərbəst və müstəqil özünü­ifadə imkanlarını gerçəkləşdirməkdə məhdudiyyət yaratmışdır. Bunun iyirminci əsrin ilk on­il­liklərindən başlayaraq daha sərt və amansız şəkil alması bütöv­lükdə in­qilab və siyasi çevrilişlər mərhələsi olan bu dövrün, yeni siyasi-ideoloji sis­teminin yeni ədəbiyyat siyasəti ilə bağlı qərar və sənədlərdə, ən əsası ədəbi-bə­­dii nümunə­lərdə daha yaxından izləmək mümkündür.

Sovet quruluşunun bərqərar olduğu dövrlərdə mövcud quruluşun naqis­liklərini, insan hüquq və azadlıqlarının ciddi şəkildə pozulduğunu bəyan edən ça­­ğı­rışların bir çoxunun məhs mərkəzin özündə şərti şəkildə edilməsi, daha mü­tərəqqi və demokratik cəmiyyətə və idarəetmə üsullarına yiyələnən Qərbdə və Av­­ro­pa dövlətlərində bu sistemin əleyhinə çıxışlar edən belə quruluşun anti-hu­ma­nist mahiyyətini elmi şəkildə tənqid hədəfi seçən sovetoloqlar nəsli yetişirdi.

Sovet rejiminin bərqərar olması ədəbi-bədii düşüncənin azad­lığını məhdud bir çərçivəyə salmaqla, onun mövzu və ideya-estetik axta­rış­­larının sərhədlərini pis mənada konkret və yeknəsəq anlayışlar sistemi ilə çev­rələdi, adi insani hissiyyatları və təəssüratları ifadə etməyə qoyulan sərt qa­dağalar, diqtələr gerçəkliyin bədii təsdiqində ciddi maneələrə çevrilirdi. Ayrı-ayrı xalqların, etnik-mədəni sistemə məxsus millətlərin «vahid bir ailə­də»- sovet xalqı kimi təqdimi və bu anlayış adı altında milli siyasətin yanlış əsas­­lar üzərində qurulduğunu, ayrı-ayrı tarixi dövrlərdə təşəkkül tapan xalq­ların və etnik qrupların varlığının şübhə altına alınmasına gətirib çıxarırdı.

Sovetlər dönəmində yaşayıb yaradan bir çox sənətkarların yaradıcılığında etiraz notlarının məhz belə bir ictimai-tarixi şəraitdə daha ucadan səslənməsi bu amillərlə sıx bağlı idi.

Müxtəlif vaxtlarda Rusiyada Anna Axmatova, Aleksandr Soljenitsın, Boris Posternak, Aleksandr Brotski kimi ədəbiyyat və sənət adamlarının mövcud sovet rejiminin əleyhinə çıxışları, əlbəttə, adi siyasi etirazdan daha güclü təsirlə və eyni zamanda geniş ictimaiyyətin və xalq kütlələrinin siyasi baxış və düşüncələrində geniş əks-səda yaratması belə bir ədəbi-poetik mətləblərdən xəbər verirdi.

Kütləvi şəkildə siyasi mühacirlərlə yanaşı ədəbi mühacirlərin də «Qardaş xalqlar birliyi» ni təcəssüm etdirən SSRİ sərhədlərini tərk etməsi, bir qisminin ölüm, sürgün və işgəncələrə məruz qalması rejimin qeyri-insani və anti-hu­ma­nist mahiyyətini bütün mənzərəsi ilə əks etdirirdi.

Siyasi mühacirlərindən fərqli olaraq ədəbi mühacirlərin milli müstəqillik, azadlıq və istiqlal mübarizəsində əsil həqiqəti bir çox hallarda birbaşa, bəzən də dolayı yollarla çatdırması əslində bədii mətndə mətnaltı yazıçı manerasının bir çox məqamlarını bütün təfərrüatları ilə əks etdirirdi. Bunun əks-sədası mili respublikaların ədəbi-bədii təcrübəsində də özünü qabarıq şəkildə büruzə verir­di.

**«Bədii ədəbiyyatın siyasi-ideoloji maneələri aşma cəhdləri və müxtəlif mərhələlərdə onun təzahür formaları»** adlı ikinci yarımfəsildə totalitar rejim şəraitində süni çərçivə maneələrini müxtəlif bədii üsullarla aşma cəhdləri zəngin fakt və nümunələrə istinadən üzə çıxarılır. Əvvəlcə marksist-leninçi ideolo­giya, onun ardınca Stalinizm diktaturası və repressiyası ilə qarşı - qarşıya gələn ədəbiyyat və sənət aləmi müəyyən gizli işarə və rəmzlər vasitəsilə rejimin yararsızlığını, anti-insani xarakterini açmağa cəd göstərmiş, ictimai-sosial hə­yatda, cəmiyyətdaxili münasibətlərdə nəzərə çarpan ciddi həyati məsələlərə fəal münasibət bildirmişdir.

Aydın həqiqətdir ki, Böyük Oktyabr sosialist inqilabının ilk illərindən baş­­­­­­­layaraq bu «cahanşümul hadisə»nin ayrı-ayrı ərazilərdə çətin mübarizələr şə­­­rai­tində qələbəsini gerçəkləşdirən fakt və hadisələri kənddə, ucqarlarda in­qilabi hərəkatın gedişi, qolçomaqlarla döyüş səhnələri, yeni iqtisadi siyasət, kol­­­­­­­­­­lektivləşmə və kolxoz quruculuğu, sovet təsərrüfat həyatının üstünlükləri, ictimai-mədəni yüksəlişdə nəzərə çarpan irəliləyişləri sosializmin adına yaz­maq cəhdləri, ən başlıcası bunu bir si­yasi məqsəd və niyyətə çevirmək, şüur və düşüncələrdə stereotip və kult səviy­yəsinə qaldırmaq ənənəsinin də bünövrəsini qoyurdu. Belə bir vəziyyət çağdaş ədəbi təcrübəyə də sürətlə təsir göstərir, Oktyabr, Lenin, Qızıl meydan, pioner, komsomol, Kommunsit Partiyası müraciət olunmamış elə bir bədii yaradıcılıq nümunəsini qaçılmaz edirdi.

Aldanış və illüziyalar bəzən poetik istedad baxımından seçilən yaradıcı sənətkarları da bu yola təhrik edir, şəxsiyyəti olduğundan daha artıq bir səvi­y­yədə tərənnüm etməyə gətirib çıxarırdı. Məsələn, tutaq ki, Leninin aya, günəşə, bahadıra – yenilməz qəhrəmana bənzədilməsi şeirdə, bütövlükdə poetik yara­dıcılıqda mövzu və sənətkarlıq baxımından yeknəsəqliyə gətirib çıxarır, təqlid, özünütəkrar və epiqonçuluq kimi son dərəcə zərərli bir meyilin yaradıcılıq təc­rü­bə­sində dirçəlişinə yenidən rəvac verirdi.

Keçən əsrin 20-30-cu illərində olduğu kimi, Böyük Vətən müharibəsi və ondan sonrakı yaradıcılıq mərhələlərində diqqəti çəkən bir hadisə daha fərqli bir şə­kil­də baş verir: yazılı ədəbiyyat şifahi ədəbiyyata özünün mövzu və ideya axta­rışlarını diqtə edir. Söz yox ki, bu aşılama prosesi mexaniki şəkildə ələbi-bədii təcrübəyə transformasiya olunur, geniş xalq kütlələri mətbuatdan, efirdən, radio dalğalarından eşitdiyi siyasi çağırış və mövzulara alternativ olaraq yeni bədii nümunələr yaratmaq yolu ilə gedir, ölkə rəhbərini, Lenin-Stalin partiya­sını vəsf və mədh edən çoxsaylı əsərlər yaratmağı özlərinə borc bilirlər.

Sovet quruluşunun üstünlüklərini, humanist mahiyyətini, ideal cəmiyyət kimi mövcudluq imkanlarını vəsf etmək, siyasi-ideoloji kursun istiqamətini müəyyənləşdirən rəhbərləri kult səviyyəsinə yüksəltmək, əlbəttə, ictimai həya­tın nəticə etibarilə birtərəfli ifadəsinə gətirib çıxarır, onun həyatın və cə­miy­yətin inkişaf dialektikasından irəli gələn ziddiyyət və qarşıdurmala­rından yan ke­çilməsinə səbəb olurdu.

Mövcud cəmiyyət tarixə və tarixi şəxsiyyətlərə birmənalı münasibət bəs­ləyir, xalqın mübarizələrlə zəngin dövrlərinə yeni bir səhifə yazan qəhrə­man­lar­­dan daha çox istismarçı, qaçaq-quldur obrazı kimi səciy­yələn­dirdikləri su­rət­­lərin ədəbiyyata gətirilməsində öz maraqlarını gizlətmirdi. Bu, əlbəttə, yeni qu­ru­luşun ideallarını, gələcək xoş güzəranının olacağına böyük inamı ifadə et­məkdə, istismarçı quruluşdan, insanın insan üzərində ağalığından sovet cəmiy­yətinin çoxdan uzaqlaşdığını, belə bir yabançı ünsürlərdən tamamilə təmizlən­diyini isbat etmək üçün zəruri bir cəhd kimi də əhəmiyyət kəsb edirdi.

Belə bir ictimai-tarixi şəraitdə yazıçı manerasının diqtə etdiyi həqiqətlər isə tamamilə fərqli bir münasibətin ifadəsini nəzərdə tutur, burada yalnız keç­miş yox, keçmişlə bu gün arasındakı oxşarlıqlara daha çox önəm verməyi baş­lı­ca məqsəd və vəzifə kimi qarşıya qoyur, əksinə, əsil həyati həqiqətləri ifadə et­­mək, real gerçəkliklərlə bağlı mətləbləri səsləndirmək üçün folklordan, onun ayrı-ayrı janrlarında əks olunan mövzu və obrazlar siste­min­­­­­dən faydalanmaq, yeri gəldikcə ondan istifadə imkanlarına yiyələnmək əsas yaradıcılıq qayəsi hesab edilirdi.

Tarixi şəxsiyyətlərə sovet ideologiyasının yanaşmaları fərqli səciyyə daşı­dığı halda, bəzən ədəbiyyat mövcud cəmiyyətin başında duran, rəhbər vəzifə da­şıyan şəxslərin iç üzünü açmaq üçün qəsdən ta­­ri­xin müəyyən mərhələsində fəaliyyət göstərmiş şəxsiyyətlərə müraciət edilən, öz fikir və düşüncələrini, müasir gedişatla bağlı təəssüratlarını «tarixi şəxsiy­yə­tin himayəsi altında» ümumiləşdirməyə çalışır, beləliklə, özlərini həm senzu­radan, həm də amansız təqib və təzyiqlərdən xilas etməyə səy göstərirdilər. Məhz ona görə sovet dönəmində tarixi şəxsiyyətlərdən bəhs edən əsərlərin böyük ək­səriy­yətində əsil tarixi həqiqət bir çox hallarda bilərəkdən, izi azdır­maq yolu ilə mənfi planda təsvir müstəvisinə çıxarılır, belə təhriflər və yanaşmalar təd­ricən cəmiyyətdə yumşalmalar və mülayim siyasi ab-hava baş verdikcə bərpa olunmağa başlayır. Məsələn, Əmir Teymurla, Nadir şahla, Ağa Məhəm­məd Şah Qacarla bağlı yaranan yeni nümunələrdə bu cəhəti aydın şəkildə görmək mümkündür.

Milli yaddaşın və etnik-mədəni sistemin ən dərin qatlarına münasibət ifa­də etmək üçün təbiətə məxsus anlayışlara müraciət edilməsi də özünüifadə üsu­lu və mətnaltı yazıçı manerasının bariz nümunəsi kimi nəzərə çarpırdı. Çinar, palıd, dağ (Savalan dağı), qala (Ərk qalası), çay (Araz çayı) poeziyada xalqın minillik tarixini, qəhrəmanlıq mübarizəsini əks etdirən vasitələrə çevrilməsi bu mənada səciyyəvi cəhət kimi özünəməxsusluq kəsb edir.

Dissertasiyanın ikinci fəsli **«Rəsul Rzanın yaradıcılığında mətnaltı yazıçı manerasının forma və üsulları»** adlanır. Bu fəsil də iki müstəqil fəsildaxili böl­mədən ibarətdir. **«Sənətkarın sətiraltı mövqeyi və onun gizlədilməsi üsul­ları»** adlı birinci bölmədə sovet dönəmində yaşayıb yaradan qələm sahiblərinin icti­mai motivləri sətiraltı mənalarla, gizli ey­ham, işarə və rəmzlərlə ifadə üsulları barədə geniş təsəvvür yaradılır, xalq şairi Rəsul Rzanın poetik axtarışlarında mətnaltı yazıçı manerasının məxsusi yeri və mövqeyi üzərində geniş təhlillər aparılır.

Keçən əsrin 30-cu illərində şeir-sənət aləminə gələn Rəsul Rzanın yara­dıcılığında aydın təzahürünü tapan əlamətdar keyfiyyətlər birdən-birə baş ver­mir, əksinə, şairin poetik axtarışları real həyati gerçəkliklərlə fəal və ardıcıl mü­­nasibət məcrasında, yeni və ciddi ictimai məzmun və mündəricə qazanaraq novator mahiyyət qazanmağa başlayır. Məlumdur ki, bir sənətkar kimi Rəsul Rzanın yaradıcılığı əvvəldən sona kimi sovet ideologiyasının hakim olduğu bir dövrə təsadüf etmişdir. Doğrudur, öz nəsildaşları olan Səməd Vurğun, Süleyman Rüstəm, Məmməd Rahim, Mikayıl Müşfiq, Mikayıl Rəfili kimi Rəsul Rzanın da yaradıcılığında yuxarıda sadalanan mövzularda qələmə alı­nan şeirlərə, hətta irihəcmli epik əsərlərə də rast gəlmək mümkündür. Ancaq bu­ra­da bir vacib məsələni də unutmaq olmaz ki, tarixi şərait ictimai-ideoloji diqtə və təzyiq həm də bir çox sənətkarlara daha ciddi və «qan iyi gələn» mətləblərə toxu­nulması üçün gizlin üsul və vasitələrin axtarılıb tapılması yollarını da qaçılmaz edirdi. Əlbəttə, bu ədəbi üsul və vasitələrdən bütün qələm sahib­lərinin eyni dərəcədə faydalandığını söyləmək doğru olmaz­dı. Bu, həm də yaradıcı şəxsiyyətdən cəsarətlə yanaşı, böyük sənətkarlıq təcrü­bəsi və qüdrəti də tələb edirdi.

Bütövlükdə sətiraltı məna çalarlarından yalnız bədii ədəbiyyatda istifadə edildiyini iqrar etmək əlbəttə yanlışlığa gətirib çıxara bilər. Ondan incəsənətin digər növlərində yaradılan əsərlərdə geniş istifadə edilməsi buna əya­ni nümunə ola bilər.

Ezop dilindən - sətiraltı yazıçı manerasından istifadə edilən yaradıcılıq sa­hə­ləri içərisində bədii ədəbiyyat xüsusi yerlərdən birini tutur.

Rəsul Rzanın yaradıcılığında bu özünüifadə üsulu məstəsna yerlərdən birini tutur. Doğrudur, mətnaltı yazıçı manerası ilə bağlı ayrıca bir məqaləsi olmasa da, onun Ezop dili, onun başlıca məram və məqsədi ilə bağlı qələmə aldığı şeir­lərdə bu özünüifadə üsulunun məram və məqsədi ilə bağlı son dərəcə maraq doğuran fikirlərə rast gəlmək mümkündür:

*Bilmirəm,*

*Yaşayıb, yaşamayıb*

*Belə bir adam;*

*Kölə – filosof.*

*Düzü düzünə deyə bilmədiyini*

*çevirib eyhamlar dilinə,*

*belə əlac axtarıb*

*ürək dərdinə*

*könül nisgilinə*[[3]](#footnote-3)

Şeirin bu hissəsində Rəsul Rzanın tarixi şəxsiyyət olan Ezopun adı, onun­la bağlı irəli sürülən mülahizələr bir növ ironiya şəklində mətnə daxil olur, mətn içərisində mətn xarakteri daşıyan bu qeydlərdə real olanla irreal qar­şılıqlı müqayisəyə gətirilir, dünyanın dərd və nisgillərinin ifadəsində Ezop dili­nin oynamış olduğu müstəsna əhəmiyyət ön plana çəkilir.

Şeirin sonunda şairin Ezopdan razılıq etməsi, ona rəhmətlər oxuması da ma­raqlı bir məqamı oxucuya çatdırır:

*Siz necə, bilmirəm,*

*Allah rəhmət eləsin,*

*Mən ki yerdən göyə*

*razıyam Ezopdan[[4]](#footnote-4).*

Bu xarakterik parçalar bir daha təsdiqləyir ki, şairin Ezopdan razılıq et­məsi yalnız onun müəmmalı şəkildə ifadə dilən fikirləri ilə bağlı deyil, həm­çinin daha sonralar da onun istifadə etdiyi yaradıcılıq üsulunun əsil qələm sa­hiblərinin faydalandığı bir vasitəyə çevrilməsi diqqətə çatdırılır.

Rəsul Rzanın «Ezop dili» şeiri ilə yanaşı, «Yuxuma gəlmişdi Ezop» adlı şeirində də mətn içərisində gizlin mətləblərin ifadə edilməsi üsullarının bir sıra xü­susiyyətlərindən bəhs edilir.

Şairin yaradıcılığında canlı və şüurlu varlıq olan insana münasibət, onun qayğı və problemlərinə həssaslıqla yanaşma aparıcı mövzulardan birinə çev­rilməsi də təsadüfi xarakter daşımır. Onun ayrı-ayrı illərdə müxtəlif müna­sibətlərlə qələmə aldığı şeirlərdə adi insanlar: həyatın min bir üzünü görmüş ağsaqqal və ağbirçəklər də, dünyaya və həyata nağıl gözüylə baxan uşaqlar da, kainatın hikmət və fəzilətlərini açmağa cəhd göstərən müdrik filosoflar da fəal şəkildə iştirak edir. Bu sadalamalar həm də şairin ən müxtəlif mövzularda qələmə aldığı şeirlərdə əsas fikrin və ideyanın ifadə olunmasında fəal surətdə qoşulan obrazların müstəsna mövqeyini də kifa­yət qədər əks etdirməkdədir. Rəsul Rzanın bu qəbildən olan şeirlərində Pro­metey, Yan Qus, Q.Hanri, Rikasso, Nəsimi, Füzuli, Sabir, Hadi, Çarli Çaplin, İsgəndər, Çatski, Çayld Harold kimi obrazlar dünyanın və bütövlükdə insan­lığın ağrı-acılarını, nisgil və həyəcanlarını ifadə etməkdə xüsusi bir vasitəyə çevrilirlər.

Sovet rejiminin, imperiya maraqlarının hökm sürdüyü bir mərhələdə əsil həqiqətlərin gizlin sətiraltı mənalarla ifadə olunması baxımından «Qoca tim­sah» şeiri xüsusi maraq doğurur. Qan və istismar üzə­rində qurulan üsul-idarələr şəraitində ayrı-ayrı xalqların, millətlərin, milli az­lıq­ların və etnik qrupların haqqını tapdalamaq, onları udacaq timsah tim­salında SSRİ adlı xalqlar və millətlər həbsxanasının düşünülməsi heç də şübhə doğurmur. Şair bu həqiqəti özünəməxsus üsul və vasitələrlə gerçəkləş­dirməyə nail olur. Qoca timsah anlayışının özü bu mənada imperiyanın mahiy­yətini, sürünməkdə və ölməkdə olan xislətini bütün cizgiləri ilə göz önündə can­landırır. Əsası 1721-ci ildə I Pyotr tərəfindən qoyulan imperiyanın maraq və nüfuz dairəsinin hüdudları bu şeirdə böyük sənətkarlıqla yaradılıb:

*Udur xırda balıqları*

*qoca timsah,*

*yekə timsah*

*göz yaşları axır, axır*

*Deyir: - Sülhü qoruyuram bu sularda.*

*Quyruğuna humanizm nişanını*

*özü taxır,*

*qoca timsah[[5]](#footnote-5).*

Yasaq və qadağalar şəraitində milli mənsubiyyətlə bağlı fikirlərin səslən­di­­rilməsi yolverilməz idi. Ancaq totalitar rejim bunu vahid bir ad və anlayış al­­­­­tın­­da beyinlərə pərçimləyir, bu çərçivə daxilindən kənara çıxmalara heç cür im­­kan yaratmırdı. Bu mənada xalqların, millətlərin hibritləşməsi öz nəsil-nəca­bətindən uzaqlaşdırılması ciddi fəsadlara yol açırdı. Bu mənada «Dirək» adlı şeir­də ciddi ictimai mətləblərin sətiraltı mənalarla və inan­dırıcı təfərrüatlarla ifadə edilməsi diqqət və maraq doğurur. Xalq müdrikliyinin təmsil­çisi olan qoca qarının ovçu ilə qarşılaşma səhnəsində etik-əxlaqi, milli-mənəvi də­yərlərin mətnin dərin qatlarından boy göstərməsi şeirin ictimai mündəri­cə­sinə zəngin və çoxcəhətli poetik məna çalarları aşılayır:

*Dedi:- Ovun qanlı!*

*Dedim: - Ovum hanı,*

*qanlı da ola*

*Dedi: - Belə iti olan ovçu*

*gərək bir sərçəyə də qane ola.*

*Ov hardan olsun,*

*ağbatı xeyir!*

*İtin yarısı tuladır,*

*Yarı köpək[[6]](#footnote-6).*

Şeirdə Rəsul Rza tamamilə fərqli üsul və vasitələrlə özgələş­mə, öz kökündən və soyundan uzaqlaşmanın ağır fəsadlarını göstərməyə nail olur.

«Namərdlik» adlı şeirdə də şairin ifadə etməyə nail olduğu fikirlər bəşəri xa­­rak­ter daşıyır. Ceyran ovuna maşınla çıxan ovçunun «şücaəti» burada güclü si­lahlanmaya, məzlum xalqları müstəmləkə əsarəti altında saxlayan imperia­list qüvvələrin cəhdlərini xatırladır.

**İkinci fəslin ikinci bölməsi** **«Rəsul Rza poeziyasında rəmz və eyhamlar»** adlanır. Bu bölmədə rəmzlərin, ona ekvivalent işlədilən simvolların işlənmə dai­­­rə­si və miqyas genişliyi barədə mövcud mülahizələrə diqqət yetirilir, incəsə­nətin tarixən təşəkkül tapan bir çox sahə və istiqamətlərində: toxuculuq və il­mə sənətində, rəngkarlıq və boyakarlıqda, rəssamlıq və heykəltəraşlıqda, kino və teatrda simvollardan yetərincə faydalanmaq, onun verdiyi imkanlardan ya­ra­dıcı şəkildə yararlanmaq cəhdləri barədə geniş təsəvvür yaradılır.

Şübhəsiz ki, canlı və cansız varlıqlar: insanlar, quşlar, bitkilər, dağlar, qayalar bir simvol kimi bədii yaradıcılıqda fəal şəkildə işlədilir, onlar sənətkara müəyyən mətləblərin ifadəsində xüsusi bir vasitə və üsul kimi kara gəlir. Məsələn, rəssam sülh, əmin-amanlıq hiss və duyğularının ifadəsi zamanı göyərçindən bir rəmz və obraz kimi istifadə edərək nəzərə çatdırmaq istədiyi ideyanın daha qabarıq ifadəsinə nail olmağa cəhd göstərirsə, bədii yaradıcılıqda və mifik düşüncədə o həm də qarşı tərəfləri barışığa, qarşılıqlı anlaşmaya çağıran bir elçi (qasid) kimi təsvir edilir. Və yaxud, əllərin göyərçinə bənzədilməsi artıq rəmzlərin həm də məcazlara və bədii təsvir vasitələrinə çevrilmə imkanlarını kifayət qədər təs­diqləyir.

Yaradıcılığı iyirminci yüzilliyə təsadüf edən bir çox sənətkarlar kimi, xalq şairi Rəsul Rzanın poetik irsində rəmzlər və onlardan üslubi-semantik baxım­dan bəhrələnmə nəzərə çarpacaq dərəcədə özünü büruzə verir. Şair yaradıcılıq məqsədindən asılı olaraq rəmzlərdən müxtəlif məqamların və situasiyaların, ayrı-ayrı anlayışların poetik ifadəsindən özünəməxsus şəkildə yararlanmağa nail olur. Burada hətta poetik təhkiyənin intonasiya və məntiqi vurğusu da əsas ideyanın ifadəsində müstəsna mövqe qazanması da əlamətdar bir göstərici kimi nəzərə çarpır. Lirik qəhrəmanın monoloq şəklində özünüifadə üsulundan baş­lamış, ayrı-ayrı anlayışlar silsiləsindən istifadə edilməklə yaradılan rəmzlər so­vet ideologiyasının mövcud olduğu dövrlərdə milli-mənəvi dəyərlərin, etnik-mədəni mənsubluğun, bütövlükdə etnosun tarixi təkamülünü və birliyini ifadə et­mək üçün əlverişli zəmin yaradır.

Belə ki, təbiət və bitki anlayışı ifadə edən çinar Rəsul Rzanın şeirlərində yal­­nız bir ağac və təbii sərvət kimi nəzər-diqqəti cəlb etmir. Heç şübhəsiz ki, çi­­­na­­rın arxasında şair bir çox ictimai-tarixi, milli-mənəvi problemləri ifadə et­mək fürsəti də qazanmış olur. 1935-ci ildə qələmə alınan «Çinar» şeirinin ilk mis­­­ralarında şairin mövzu və tərənnüm predmeti seçdiyi çinarın gecə görkəmi və ona söykənərək dərin hiss və düşüncələrə dalan lirik qəhrəmanın keçirdiyi duy­­­­ğularla yadda qalır.

Müəllifin şeir boyu ustalıqla zəngin tarixi keçmişi çinarın qollu-budaqlı göv­­­­­dəsi ilə müqayisə etməsi milli varlığı, əsrlərin o tayından səsi – sorağı gələn bir xalqın adət-ənənəsi, mübarizə əzmi, məğrurluğu ilə təşbih edilməsi də oxu­­­­­­cu­nun diqqətindən yayınmır. Şairin kökləri torpağın dərinliklərinə gedən çinarı et­­­­nik mənşəyi nişan verən bir predmet seçməsi adi bir məsələ deyil, burada icti­mai mətləblər ilk baxışda sadə bir təsvirlərlə öz ifadəsini tapsa da, əslində çina­rın xalq taleyinin tərcümanı olmaq əlamətlərinin rəmzləşdirilməsi burada özü­nü poetik mətnin dərin qatlarında göstərir. Rəmzlərdən və simvollardan istifa­də etməsi ilə yanaşı, şair şeirdə şəxsləndirmədən də bacarıqla istifadə etməyə ça­lı­şır. Bu cəhət şeirin sonunda daha aydın şəkildə görünməyə başlayır:

*… Bu torpaqda dərindən kök salaraq,*

*Hər tərəfə uzatmışam qolumu,*

*Övladlarım bürümüş sağ-solumu,*

*Belə məğrur dayanmağa haqlıyam,*

*Mən kökümlə bu torpağa bağlıyam*.[[7]](#footnote-7)

Rəsul Rzanın yaradıcılığı haqqında əsasən müsbət qarşılanan məqalələr müəllifi olan tənqidçi Şamil Salmanov çinarın şəxsləndirilməsinə mü­na­­sibəti müəyyən məqamları göz önünə gətirir. O, vaxtilə şairin beş cildliyinə yaz­­dığı ön sözdə bu məsələyə toxunaraq belə bir qənaətə gəlirdi: *«Rəsul Rza bütün sonrakı yaradıcılığı ilə eləcə də 30-cu illərdəki şeirləri ilə, məsələn «Çi­nar» kitabındakı ən yaxşı şeirləri poeziyasının dərin milli və ümumbəşəri kök­lərlə, mənbələrlə bağlı olduğunu, onun poeziya çinarının köklərinin dərin­lik­lərə də gedib çıxdığını sübut edirdi. «Çinar» kitabı da məhz bu şeirlə açılmış­dır, kim bilir, bəlkə elə şairin bu hissinin ifadəsidir? Niyə onu heç nə yıxa bilmir, qar, çovğun ona təsir edə bilmir? Bütün zərbələrə qarşı Xan çinar məğrur və əyil­məzdir*».[[8]](#footnote-8)

Müəllifin ilk baxışda bu mülahizələri ilə razılaşmaq olar, ancaq şeirdə öz ifadəsini tapan ictimai məzmun və mündəricəni sırf təbiət aləmi, poetik dü­şün­cənin ənənəsi ilə bağlamaq bir o qədər də inandırıcı görünmür. Tənqid­çi­nin: «Çinarın bu cavabı çoxmənalı və rəmzidir. Əslində bu cavabla R.Rza öz poe­zi­yasının dərin mətləblərinə, öz yaradıcılıq prinsiplərinin ədəbi dəyərlərə gü­vəndiyini bildirirdi» - qənaətinin ilk cümlələrində səsləndirilən fikir­lərdən mü­əl­­­lif nədənsə yayınır, şeirin kök və qaynaqları kimi ilk görünüşdə nəzərə çarpan məziyyətlər üzərində dayanmaqla kifayətlənir, halbuki şeirin mətnində işlənən «kök» sözü poetik sözün rişə və qaynaqlarından daha artıq dərəcədə xalqın və millətin qədimliyini, sağı və solu bürüdüyü övladlarından fərəh və qürur duyul­duğunu da əyani göstərir.

Rəsul Rzanın yaradıcılığında özünəməxsus yer tutan «Mən torpağam», «Tor­paq» kimi şeirlərində rəmzlərdən ustalıqla istifadə olunması bir daha onu göstərir ki, şair təsadüfi olaraq bu üsuldan istifadə etmir, burada elə ictimai mahiyyət və taleyüklü məqamlara toxunulur ki, onlar bütövlükdə xalqın və millətin gələcək istiqlalına, azadlıq uğrunda mübarizəsinə ayıq-sayıq hazırlığa çağırış kimi də müstəsna əhəmiyyət kəsb dir.

Şairin keçən əsrin altmışıncı illərində qələmə aldığı «Rənglər» silsiləsi əs­lin­­də rənglərin bir rəmz olmaq etibarilə daşıdığı semantik çalarların həyati ger­çək­­­liklərlə, cəmiyyətdə baş verən müxtəlif xarakterli hadisə və proseslərlə əlaqə və münasibətlərinə fəal vətəndaşlıq mövqeyindən yanaşmanın təzahürü kimi diq­qəti çəkir.

Şübhəsiz ki, şair burada insanın qayğılarını, narahat­lıq­larla dolu an­larını sadəcə olaraq təsvir etməklə kifayətlənmir, onu xüsusi rəmzlərlə, oriji­nal məna çalarları ilə cilalamağa da əhəmiyyətli dərəcədə yer ayırır. Rənglər onun taleyi, güzəranı, sevinci və kədəri kimi mənalandırılır, həm də rənglərin çeşidli məna semantikasını insan özü yaradır, onun həyat haqqında qənaət və düşüncələri formalaşdırdığı önə çəkilir:

*qırmızı-bayram,*

*sarı-nifrət rəmzi imiş*

*Kim bilir, keyfnin nə vaxtında,*

*Kim olmuş, rəngləri belə damğalayıb,*

*belə ayıran[[9]](#footnote-9).*

Silsilənin başdan-başa rəmz və simvollardan ibarət olması onun ictimai məz­mun və ideya ilə sıx bağlılığını da əyani surətdə təsdiqləyir.

Dissertasiyaın üçüncü fəsli **«Mətnaltı yazıçı manerası Bəxtiyar Vahabzadə yaradıcılığının mühüm istiqamətlərindən biri kimi»** adlanır. Bu fəsil iki yarımfəsildən ibarətdir. **«İdeyanın do­layı yolla çatdırılması zərurətindən doğan poetik vəsitələr»** adlandırılan birinci yarımfəsildə xalq şairi Bəxtiyar Vahabzadənin yaradıcılığında əsas ideyanı və mət­ləbi müx­təlif üsul və vasitələrlə ifadə olunma xüsusiyyəti barədə geniş təsəvvür yara­dılır.

Bəxtiyar Vahabzadənin yaradıcılıq məziyyətlərindən bəhs edən müəlliflər şairin poetik irsində nəzərə çarpan kəskin ictimai mətləbləri, dünyanı və insan­lığı düşündürən qlobal qayğı və narahatlığı özünəməxsus tərziylə mənalan­dır­maq cəhdinə yüksək qiymət verməyə təşəbbüs göstərmişlər.

Akademik Nizami Cə­­­fə­­rovun Bəxtiyar Vahabzadəni: «…*İnsanşünas-şair, cəmiyyətşünas-filosof, mil­­­­lət­şünas-ictimai xadim…»[[10]](#footnote-10) kimi səciyyələndirməsi bu mənada obyektiv sə­ciy­­yə daşıyır.*

Bəxtiyar Vahabzadənin yaradıcılıq axtarışları mahiyyətinə görə daha çox ictimai mətləbləri, xalqı düşündürən məsələləri ehtiva etdi­yin­­dən, bəzən bu fikirləri müstəqim və birbaşa ifadə etmək üçün şair mətnaltı yazıçı manerasından istifadə yolu ilə həllinə cəhd göstərdiyi mətləbləri oxuculara çatdırmağa nail olurdu.

Bu cəhəti şairin hətta ictimai-siyasi mövzularda qələmə aldığı epik nümunələrdə də müşahidə etmək mümkündür. Bu mənada «Leninlə söh­bət» poemasında maraq doğuran məqamlar diqqəti çəkir. Poemanın «Xalq, xalq» adlı bölməsində V.İ. Lenindən şair iki sitat gətirir və bu epiqrafvari fi­kirlərdən sonra xalq və hakimiyyət haqqında öz düşüncə və təəssüratlarını irəli sürür.

*Xalqa arxalanan xalqsevərlərin,*

*Özü də xalq üçün arxaya döndü,*

*Xalqa arxasını çevirənlərin,*

*Arxası həmişə yerdə göründü[[11]](#footnote-11).*

Burada mövcud quruluşa, onun xalq taleyi ilə bağlı o qədər də müsbət ol­­ma­yan münasibətlərinə geniş yer ayrılması məhz Lenindən gətirilən sitat­ların bilavasitə «himayəsi altında» gerçəkləşir.

Məlum həqiqətdir ki, xalqın acınacaqlı taleyindən bəhs edən əsərlərində də, dünyada baş verən təzad və ziddiyyətlərlə toxunulan müxtəlif xarakterli ya­ra­dıcılıq nümunələrində də şair mətnaltı yazıçı manerasından bir üsul və vasitə kimi yararlanmaq, qaldırılan problemlərə fəal vətəndaş mövqeyindən münasi­bət bildirmək imkanlarını gerçəkləşdirirdi.

Bəxtiyar Vahabzadənin yaradıcılığında Azərbaycan xalqının bütövlüyü, ikiyə parçalanmış tarixi taleyinin həsrət və nisgil dolu yaşantıları, milli-mənəvi birliyin canlı daşıyıcısı olan ana dilinə biganə və laqeyd yanaşmaların fəsadları son dərəcə ciddi şəkildə qoyulan taleyüklü, milli-tarixi problemlər sırasın­dadır. Bəxtiyar poeziyasının gücü və qüdrəti bir də ondadır ki, bu poeziya xalqın tarixi, zaman-zaman apardığı mübarizələri sadəcə olaraq təsvir etməklə kifa­yətlənmir, bu tarixin ibrət dərslərini, həqiqətlərini xalqın yaddaşına, ruhu­na yenidən aşılaya bilir.

Onun beynəlxalq mövzularda qələmə aldığı şeirlərində milli qayğı və prob­­­­­lemlərin əlamət və təzahürü də aydın şəkildə özünü göstərirdi. Bu cəhəti şai­­­­rin ayrı-ayrı poetik nümunələrində, o cümlədən epik səpkidə qələmə aldığı poe­­­malarında da izləmək olar. Məsələn, «Əsgər-şair» şeirində Bəxtiyar Vahab­zadə macar xalqının milli qəhrəmanı, şair Şandor Petefidən «Azadlıq-al­lahım­dır» fikrini bir epiqraf kimi gətirir. Bununla belə, şeirdə qaldırılan məsə­lələr istismar boyunduruğu altında əzilən bütün xalqların arzu və istəklərini dolğun şəkildə əks etdirir. Belə məqamlarda şairin estetik idealı köləlik zənci­rini qırmağın, azadlıq və istiqlala qovuşmağın zərurətini də bütün mənzərəsi ilə ön plana çəkir. Şübhəsiz ki, burada şairin öz doğma Vətəninin də belə bir azad­lığa təşnəliyi də poetik mətnin dərinliklərində sezilməkdədir:

*…Qul olmaq olar*

*eyləsə məcbur səni gərdiş.*

*Qulluqla barışmaq, daha müdhiş!*

*Qulluqla barışmaz əsil insan,*

*əsil əsgər.*

*Yurdunda qul olmaz,*

*Ona övladlıq edənlər! [[12]](#footnote-12)*

Bu məziyyətlər «Ehramların önündə», «Özünə yalvarsana», «Mən hazı­ram!..» şeirlərində özünü qabarıq büruzə verir. Dissertasiya işinin üçüncü fəs­linin ikinci yarımbölməsi **«Bədii sənətkarlıq məharətinin ortaya çıxmasında mətn­­­altı yazıçı manera­sının rolu»** adlanır.

Bu bölmədə totalitar rejim şəraitində mətnaltı yazıçı manerasının bir sə­nət­karlıq örnəyi kimi daşımış olduğu funksiya əsas təhlil hədəfi seçilir.

«Hayd park» şeirində şair İngiltərənin paytaxtında yerləşən bir bağ haq­qında belə bir məlumatı oxucunun diqqətinə çatdırır ki, Londonda «Hayd park» deyilən bir bağda hər kəs istədiyini danışmaq, hətta hökuməti ittiham et­­mək hüququna malikdir.

Bu qeydlərdən istifadə edərək şair öz poetik düşüncələrini böyük ustalıqla dilə gətirir, belə bir bağa və parka bütün dünyanın ehtiyacı olduğunu diqqət önünə çəkməyə müvəffəq olur. Şübhəsiz ki, bu dünyanın içərisində “SSRİ” adlı bir məmləkətin, qan üzərində qurulan bir hakimiyyət və sistemin möv­cudluğu da məntiqi baxımdan asanlıqla anlaşılır.

Qaldırılan problemə daha geniş miqyas və ölçülərdən yanaşma həm də ob­­­razlı mühakiməni müqayisə və paralelləri də görüntüyə gətirməyə bir vasitə olur. Bunu şeirin finalında-irəli sürülən fikirlərin və ideyaların son dərəcə mən­tiqi ardıcıllıqla tamamlanmasında da görmək olar. Çəpərləri, hasarları şair fəl­səfi aspektdən mənalandırmaqla, çərçivəyə alınma, məhdud bir əraziyə qısıl­ma cəhdi kimi diqqətə çatdırır, onların aradan götürülməsi, bütün dünyanın «Hayd park» olması istəyi və zərurəti şeirin ideya-məzmun siqlətini daha da ar­­­­tı­rır, müəllifin vətəndaş mövqeyinin, estetik idealının təntənəsini əyani su­rət­də təsdiqləyir:

*Parkın dövrəsində dəmir çəpər var,*

*Haqq sözün özünü kəsir hasarlar.*

*Kaş bu park böyüyə, hasar dağıla,*

*Dünya başdan-başa «Hayd park» ola[[13]](#footnote-13).*

Əgər «Gülüstan» poemasında şair Azərbaycanın tarixi xəyanət üzündən ikiyə parçalanmasını açıq-aşkar beynəlxalq hüquqa zidd, qeyri-insani, ədalət­siz bir qərar kimi qiymətləndirirdisə və onun üstündə Dövlət Təhlü­kəsizlik Komitəsinin nəzarətinə alınmaqla ciddi təhdidlərə məruz qalırdısa, bu artıq ciddi təhlükədən, addımbaşı izlənilmək, təcridolmaya gətirib çıxaracaq cəhd­lərə bir işarə idi. Bu səbəbdən keçən əsrin 60-cı illərindən başlayaraq şair SSRİ məkanına, onun ayrıca bir müttəffiq respublikası olan Azərbaycana bilavasitə aid edilən hadisələri ayrı-ayrı ölkələrin ərazilərinə «ötürməklə» nail olmağa ça­lı­­şırdı.

Şair öz xalqının uzun müddət tamarzı qaldığı milli istiqlalı Azərbay­can­dan çox-çox uzaq məsafələrin birində - Mərakeşdə dilə gətirir, onun hava ki­mi, su kimi milli düşüncəyə, azadlıq mücadiləsinə gətirəcəyi faydalardan ürək dolusu, könül rahatlığı ilə bəhs edir. Şeirin o vaxtlar üçün bir o qədər də iş­lək­lik qazanmayan «İstiqlal» adlanması heç də təsadüfi deyil. Burada istiqlal sö­zü­nün dırnaqla («») verilməsi də nəzərdən yayınmır. Şair bu adla 1943-cü ildə Mərakeşdə yaranan bir ictimai-siyasi qurumu - partiyanı nəzərdə tutdu­ğunu iddia etsə də, əslində bu sözün mahiyyətində dayanan mətləblərə kifayət qədər toxunmağa üstünlük verir. Şeirdə bəhs olunan hadisə və siyasi pro­seslərin eynilə Azərbaycana, digər türkəsilli respublikalara şamil olunması müm­­kün­dür. Doğrudan da, şairin müsahibələrində dönə-dönə vurğuladığı «kö­çürülmə» - bi­lə­­rəkdən hadisələrin baş verdiyi ünvanları dəyişmək bu şeirdə də nəzərə çar­pa­caq dərəcədə görünməkdədir:

*Yadlar geyindikcə lüt qaldın özün,*

*Sərvətin, dövlətin göz dağı oldu.*

*Gəlmələr evində şişdi günbəgün,*

*Evinin sahibi qonağın oldu.[[14]](#footnote-14)*

Bəxtiyar Vahabzadənin epik irsində də mətnaltı yazıçı manerasından isti­fadə özünü qabarıq şəkildə nümayiş etdirir. «Leninlə söhbət», «Təzadlar» poe­malarında bunun real əlamətlərini görmək mümkündür. Belə bir cəhət şairin dra­maturji irsinə də sirayət edən mühüm məziyyətlərdəndir. «Özümüzü kəsən qılınc» (Göytürklər) tarixi dramında cərayan edən hadisələr uzaq tarixi keçmi­şin dramatik olaylarını əks etdirsə də, onun müstəqillik illərində Azər­bay­canda baş verən ictimai-siyasi proseslərlə sıx əlaqə və bağlılığını, buna işa­rə­lərin, ib­rət dərslərinin bir yaddaş kimi xatırlanması müəllifin mətnaltı yazıçı manerasından istifadənin özünəməxsusluğudur.

Bu yaradıcılıq məziyyətləri bir daha onu təsdiqləyir ki, Bəxtiyar Vahabza­dənin ümumi ədəbi irsində yazıçı manerası ən ciddi ictimai mətləbləri ifadə etmək üçün münasib bir vasitə kimi düşünülmüş, həyatı məsələlərə, taleyüklü prob­lemlərə fəal vətəndaş mövqeyindən münasibət ifadə etməyə yönələn bir cəhd kimi mühüm əhəmiyyət daşıyır.

Dissertasiyanın **«Nəticə»** hissəsində araşdırılan problemlərin əsas müd­dəa­ları ümumiləşdirilmişdir.

1. Dissertasiya işinin birinci fəslində mətnaltı yazıçı manerasının bir sıra səciyyəvi xüsusiyyətləri: əsas ideyanın və mətləbin özünəməxsus yollarla və üsullarla ifadə olun­masında oynadığı funksiya barədə geniş təsəvvür yaradılır, cəmiyyət həyatında baş verən hadisələrə, müxtəlif xarakterli ictimai-siyasi proseslərə obyektiv baxış bucağın­dan yanaşmanın nəticəsi kimi əhəmiyyət və dəyər daşıması zəngin bədii faktlara əsasən üzə çıxarılır.

2. Mətnaltı yazıçı manerasına adətən istismar və müstəmləkəçilik siyasətinin, insan haqları və azadlıqlarının kobud şəkildə pozulması ilə müşayiət olunan cəmiyyət quruluşlarında ehtiyac duyulması zərurətini doğuran səbəblər təhlil olunur, ümumiləşdirmələr əsasında totalitar rejimlər şəraitində milli-tarixi yaddaşın, etnik-mədəni sistemə məxsus adət-ənənələrin, yaşam tərzinin, dini etiqad və ayinlərin icrasına qoyulan qadağaların belə bir özünüifadə üsulunun meydana gəl­məsinə səbəb olmаsı üzə çıxarılır, bu istiqamətdə yaranan ədəbi nümunələr əsasında ümumi təsəvvür yaradılır. Sovet ideologiyasının bərqərar olduğu yetmiş ildən artıq bir dövrü əhatə edən zaman kəsiyində fikir və düşüncə azadlığı, milli hiss və mənsubiyyətlə bağlı qoyulan sərt yasaqlar belə bir zərurəti gündəmə gətirmişdir.

3. Dissertasiya işində mətnaltı yazıçı manerasının daha qabarıq və orijinal nümunə­lərini yaradan sənətkarlar kimi xalq şairləri Rəsul Rzanın və Bəxtiyar Vahabzadənin poetik irsinin seçil­məsi heç də təsadüfi deyil. Ciddi senzura və “Qlavlit” nəzarəti altında yazıb-yara­dan qələm sahibləri kimi hər iki sənətkar gizli yollarla, işarə və rəmzlərlə xalqı düşündürən, milli taleyimizin ən ağrılı problemlərindən məhz mətnaltı yazıçı mane­rasından istifadə etməklə bəhs etməyə müvəffəq olmuşlar.

4. Rəsul Rzanın milli-mənəvi yaddaşın ən dərin qatlarını, xalqın minillər boyu öləziməyən azadlıq duyğusunu təbiətə məxsus anlayışlara istinadən mənalandırması, Bəxtiyar Vabahzadənin imperializm və müstəmləkəçilik siyasəti yürüdən dövlətlərin əlində alətə çevrilən xalqların bir gün azadlığa, öz istiqlalına qovuşacağına dərin inamını müxtəlif üsullarla - mövcud coğrafi sərhədləri ayrı-ayrı ərazilərlə əvəzlə­mək­lə ifadə etməsi bu istiqamətdə kifayət qədər bəhs etməyə əsas verir.

5. Tədqiqat zamanı hər iki sənətkarın bu özünüifadə üsulundan istifadə zamanı nail olduqları başlıca məziyyətlər konkret faktlar və ədəbi nümunələrə istinadən təhlil olunur, belə bir ümumiləşdirmə vasitəsilə hər bir sənətkarın yaradıcılığında nəzərə çar­­pan ideya-estetik mahiyyət, fərdi poetik özünəməxsusluq barədə əyani qənaət formalaşdırılır.

6. Eyhamlarla, rəmzlərlə, obrazların dili vasitəsilə ən ciddi mətləbləri qaldırmaq, onu poetik mühakimənin mərkəzinə çəkmək meyilləri hər iki şairin yaradıcılıq palit­rasına məxsus olan səciyyəvi və ortaq xüsusiyyətlər kimi nəzərə çarpsa da, burada fər­di sənətkar fəhmindən və fərdiyyətindən irəli gələn xarakterik məqamlar xüsusi həssaslıqla izlənilmiş, sətirlərdən, bütövlükdə dünyanı dərk modeli olan poetik mətn­dən çıxış edilərək ən səciyyəvi nüanslar, əlamət və təzahürlər təhlil və münasibət müs­­tə­visinə çıxarılmışdır.

7. Məlumdur ki, hər iki şairin yaradıcılıq fəaliyyəti sovet ideologiyasının bərqərar olduğu bir dövrə və ictimai-tarixi şəraitə təsadüf etdiyinə, siyasi sistemin tələb­lə­rindən irəli gələn mövzularda əsərlər yazmaq, sovet cəmiyyətinin üstünlüklərindən ifrat dərəcədə süni poetika ilə bəhs etmək bir yaradıcılıq vəzifəsi kimi irəli sürül­məsinə baxmayaraq, belə meyillərə əsasən rast gəlinməməsi məhz etirazın, uzaqlaş­manın, fərqli bir münasibətin nəticəsi kimi nəzərə çarpır. Doğrudur, hər iki sənətkarın yaradıcılığında ideologiyanın təsir və diqtəsi ilə yaranan əsərlərə rast gəlinsə də, bu bədii nümunələrin daxili qatlarında və ideya planında xalq taleyinin, onun arzu və is­tək­lərinin poetik ifadəsinə cəhd və təşəbbüsü də görmək mümkündür.

8. Bəzən adi insanların – müdrik qocaların, ağbirçək nənələrin dilindən səsləndirilən ciddi mətləblər mətnaltı yazıçı manerasının xüsusi vasitəsi kimi üzə çıxması zəngin fakt və nümunələrlə əsaslandırılmış, bu isti­qa­mətdə hər iki sənətkarın məşhur filosofların, düşüncə və fikir adam­larının vasitəsi ilə qaldırdığı problemlər də mahiyyət etibarilə belə bir özünüifadə texnologiyasının real təzahürü kimi dəyərləndirilir.

9. Bu mənada təbiətə məxsus əşyaların, xüsusilə flora və fauna ilə bağlı anlayışların müəyyən fikrin ifadəsi üçün şeirə gətirilməsi təbii zərurətdən irəli gəldiyi mətnin təhlili zamanı aşkar edilir, bu yöndə ətraflı təhlillər və ümumiləşmələr aparılır. Rəsul Rzanın çinarla bağlı şeirlərində çinar yal­nız bir təbiət anlayışı kimi şeir üçün predmetə çevrilmir, şair ondan xalqın qədimliyini, min illərin o tayından gələn mübarizələr yolunun ib­rə­tamiz səhifələrindən söhbət açmaq üçün bir vasitə kimi istifadə edir.

10. İlk baxışda adi ekoloji mövzuda yazılan bu şeir faktının daxili qatla­rında gizlənən ictimai mətləbləri görmək, onu üzə çıxarmaq bir o qədər də asan görünmür. Bunun üçün mətndəki sətiraltı mənanı bütün parametrləri ilə açmaq, onun ayrı-ayrı qatlarında gizli və müəmmalı şəkildə görünən mətləbləri hər oxucunun dərk edib qiymətləndirilməsi o qədər də sadə məsələ deyil. Bu mənada dissertasiya işində mətləbləri, son dərəcə ictimai-siyasi xarakteri ilə seçilən təfərrüatları başqa coğrafi məkanın və ərazinin sərhədlərinə köçürülməsi və əvəzlənməsi mətnaltı yazıçı manerasına xas olan xüsusiy­yətlərdən biri kimi geniş şərh edilir. Mətnaltı yazıçı manerası ilə bağlı ümumi təsəvvürlər və mövcud qənaətlər dissertasiyada yalnız Azərbaycan cəmiy­yətinin real­lıq­ları ilə məhdudlaşdırılmır, SSRİ-nin mərkəzi şəhərlərində, mərkəz­dən uzaq əyalatlərdə vaxtilə ucadan səsləndirilən çağırışlar və onun nəticəsi kimi yaranan çoxsaylı əsərlər bir daha onu göstərir ki, mətnaltı yazıçı ma­ne­rasını yalnız bir məhdud ərazidə yaşayıb-yaradan qələm sahibləri olan ədə­bi şəxsiyyətlərin adına yazmaq doğru olmaz.

11. ...Dissertasiyada mətnaltı yazıçı manerasından yaradıcı şəkildə fayda­lanan qələm sahibləri kimi xalq şairləri Rəsul Rzanın və Bəxtiyar Vahab­za­dənin seçilməsini şərtləndirən ədəbi-ictimai amillər üzərində fikir mü­ba­diləsi aparılması, buradan çıxarılan yekun qənaət və nəticələr müasir ədə­biyyatşünaslığın nailiyyətləri səviyyəsindən dəyərləndirilməsinə ilk dəfə sis­temli şəkildə cəhd göstərilmişdir.

12. Ümumiyyətlə, R.Rza və B.Vahabzadənin yaradıcılığında Sovetlər birliyi zamanında Moskvadakı rəhbərliyin ayrıseçkilik siyasəti, erməni millətçiliyinə göz yumması, ana dili məsələsi, uydurma sosialist beynəlmiləlçiliyi, SSRİ-ni ikili standartlarla idarə etməsi və s. məsələlər sətiraltı yazıçı manerasının müxtəlif forma və üsulları ilə oxucuya çatdırılır.

13. Tədqiqatın elmi yeniliyini doğuran mühüm şərtlərdən biri də cəmiyyət həyatında gedən proseslərin, fikir və düşüncə demokratizminin geniş vüsət alması ilə sıx əlaqədardır. Əks tədqirdə poetik mətn arxasında gizlənilərək mətləbləri açmaq, onu bütün təfərrüatları ilə şərh etmək də mümkün olmazdı.

**Tədqiqat işinin əsas məzmunu aşağıda çap olunmuş tezis və məqalələrdə öz əksini tapmışdır.**

1. Mətnaltı yazıçı manerasını zərurətə çevirən ictimai-siyasi amillər. Azərbaycanşünaslığın aktual problemləri. // Ümummilli lider Heydər Əliyevin anadan olmasının 91-ci ildönümünə həsr olunmuş V elmi konfransının materialları. - 05-07 may - 2014-cü il, - Bakı, 105-107 s.

2. Mətnaltı yazıçı manerasının keçmiş sovet dönəmi Azərbaycan ədəbi düşüncəsində yeri. Sivilizasiya. Bakı Avrasiya Universiteti. - 2015, №1, 76-79 s.

3. Xalq şairi B.Vahabzadənin yaradıcılığında mətnaltı yazıçı manerasından istifadə yolları. Sivilizasiya. Bakı Avrasiya Universiteti. 2015, №2, 77-81 s.

4. Rəsul Rza poeziyasında rəmzlər və onun üslubi-semantik mövqeyi. SDU, Elmi xəbərlər, Sosial və humanitar elmlər bölməsi, Sumqayıt, 2015, cild 2, №1, 27-30 s.

5. Əhməd Cavad yaradıcılığında rənglər və rəmzlər . SDU, Elmi xəbərlər, Sosial və humanitar elmlər bölməsi, Sumqayıt, 2016, cild 12, №3, 41-42 s.

6. Ədəbi simaların sovet rejimindən narazılığını şərtləndirən amillər (Ə.Hüseynzadə, Ə.Cavad, A.İldırım və C.Cabbarlı yaradıcılığı əsasında). SDU, Elmi xəbərlər, Sosial və humanitar elmlər bölməsi, Sumqayıt, 2016, cild 12, №1, 24-27 s.

7. Rəsul Rza yaradıcılığında sətiraltı məna çalarları. SDU, Elmi xəbərlər, Sosial və humanitar elmlər bölməsi, Sumqayıt, 2016, cild 12, №2, 43-46 s.

8. Rəsul Rza yaradıcılığında Ezop dili ənənəsi // Dil və ədəbiyyat. Beynəlxalq elmi-nəzəri jurnal, Bakı Dövlət Universiteti, - 2016, №1(97) - 214-217 s.

9. Bəxtiyar Vahabzadə şeirinin ictimai-tarixi mahiyyəti. Filologiya məsələləri, Bakı, 2016 “Elm və təhsil”, 369-377 s.

10. Роль подтекстовой манеры писателя в художественном изображении действительности. Филологические науки. Вопросы теории и практики. Тамбов, «Грамота», 2016,№4(58) часть 3, с.14-17

11. Rəsul Rzanın “Ömürdən səhifələr” şeirində erməni seperatizminin sətiraltı tənqidi. Müasir dilçiliyin aktual problemləri. Beynəlxalq konfransın materialları. SDU, 24-25 noyabr 2016, 215-218 s.

12. Bəxtiyar Vahabzadə yaradıcılığında mətnaltı yazıçı manerası. Uluslararası Dede Korkut Türk kültürü, tarihi ve edebiyyatı konqresi. 18-20 eylül, 2020 Bakü, Azerbaycan, AMEA Folklor Enstitüsü. 126 s.

Dissertasiyanın müdafiəsi \_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_il tarixində saat \_\_\_\_\_\_\_\_ Sumqayıt Dövlət Universitetinin nəzdində fəaliyyət göstərən FD 2.24 Dissertasiya şurasının iclasında keçiriləcək.

**Ünvan:** Azərbaycan, Sumqayıt şəhəri, 43cü məhəllə. Sumqayıt Dövlət Universiteti

Dissertasiya ilə Sumqayıt Dövlət Univeristetinin kitabxanasında tanış olmaq mümkündür.

Dissertasiya və avtoreferatın elektron verisiyaları Sumqayıt Dövlət Univeristetinin rəsmi internet saytında yerləşdirilmişdir.

Avtoreferat \_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_ il tarixində zəruri ünvanlara göndərilmişdir.

Çapa imzalanıb: \_\_\_\_\_\_\_\_\_\_\_\_\_\_\_\_\_

Kağızın formatı: \_\_\_\_\_\_\_\_\_\_\_\_\_\_\_\_\_

Həcm: işarə sayı

Tiraj:100 nüsxə

1. Ədəbiyyatşünaslıq terminləri lüğəti: / tərt. ed. Ə. Mirəhmədov – Bakı: Maarif nəşriyyatı, – 1978. – s.59 [↑](#footnote-ref-1)
2. Atalar sözləri: / tərt. ed. və ön sözün müəllifi: B.Abdulla. – Bakı: Şərq-Qərb, –2005. – s.369 [↑](#footnote-ref-2)
3. Rza R. Seçilmiş əsərləri: [5 cilddə], II cild. – Bakı: Öndər, – 2005. – s.3 [↑](#footnote-ref-3)
4. Yenə orada, – s.3 [↑](#footnote-ref-4)
5. Rza R. Seçilmiş əsərləri: [5 cilddə], II cild. – Bakı: Öndər, – 2005. – s.38 [↑](#footnote-ref-5)
6. Yenə orada, – s.46 [↑](#footnote-ref-6)
7. Rza R. Seçilmiş əsərləri: [4 cilddə], I cild. – Bakı: Öndər, – 2005, – s.15 [↑](#footnote-ref-7)
8. Salmanov Ş. Əsrin novator poeziyası. Rza R. Seçilmiş əsərləri. [5 cilddə], I cild. –Bakı: Öndər, – s.9 [↑](#footnote-ref-8)
9. Rza R. Seçilmiş əsərləri: [5 cilddə], III cild, – Bakı: Azərnəşr, – 2002, – s.274 [↑](#footnote-ref-9)
10. Cəfərov N. Bəxtiyar Vahabzadə: – Bakı: Azərbaycan nəşriyyatı. – 1995. – s.3 [↑](#footnote-ref-10)
11. Vahabzadə B. Seçilmiş əsərləri: [2 cilddə], II cild (poemalar). – Bakı: Azərbaycan Dövlət Nəşriyyatı, –1975, – s.8 [↑](#footnote-ref-11)
12. Vahabzadə B. Seçilmiş əsərləri: [2 cilddə], I cild. – Bakı: Öndər, – 2004. – s.51-52 [↑](#footnote-ref-12)
13. Vahabzadə B. Seçilmiş əsərləri: [2 cilddə], I cild. – Bakı: Öndər, – 2004. – s.305-306 [↑](#footnote-ref-13)
14. Vahabzadə B. Seçilmiş əsərləri: [5 cilddə], III cild. – Bakı: Öndər, – 2012. – s.13 [↑](#footnote-ref-14)